PTT ขายหุ้น PT Az Zhara ทำธุรกิจปาล์มในอินโดฯ มูลค่าราว 224.4 ล้านบาท
PTT ขายหุ้น PT Az Zhara ทำธุรกิจปาล์มในอินโดฯ มูลค่า 6.8 ล้านเหรียญฯหรือประมาณ 224.4 ล้านบาท
9 ก.ค. 2558

บริษัท ปตท. จำกัด (มหาชน) หรือ PTT ระบุว่า กลุ่มปตท.จะขายหุ้น PT Az Zhara ซึ่งทำธุรกิจปลูกปาล์มน้ำมันและผลิตน้ำมันปาล์มในอินโดนีเซีย มูลค่า 6.8 ล้านเหรียญสหรัฐ หรือราว 224.4 ล้านบาท โดยคาดว่าจะดำเนินการแล้วเสร็จภายในเดือนก.ย.58 ซึ่งเป็นไปตามนโยบายของบริษัท
สืบเนื่องจากมติคณะกรรมการบริษัท อนุมัติให้บริษัท ปตท.กรีน เอ็นเนอร์ยี่ จำกัด (PTTGE SG) ซึ่งเป็นบริษัทย่อยของปตท.ในสิงคโปร์ และถือหุ้นในสัดส่วน 100% นั้น ดำเนินการจำหน่ายหุ้นทั้งหมดในบริษัท PT Az Zhara ที่ถือหุ้นโดยทางกตรงและทางอ้อม ผ่าน PTT Green Energy Services (Netherlands) B.V., Sabran Brothers  และผู้ร่วมทุนท้องถิ่น จำนวน 99.98% และโอนหนี้ให้แก่ Mr. Muhammad Agustiar Sabran Afandie โดย PTT Green Energy Services (Netherlands) B.V., Sabran Brothers  และ Mr. Muhammad Agustiar Sabran Afandie ได้มีการลงนามในสัญญาซื้อขายหุ้น (Sale and Purchase Agreement) เรียบร้อยแล้ว
ทั้งนี้ PTTGE SG ได้เริ่มเข้าถือหุ้นของ PT Az Zhara ตั้งแต่ปี 51 โดย PT Az Zhara ซึ่งจัดตั้งและประกอบธุรกิจปลูกปาล์มน้ำมันและผลิตน้ำมันปาล์มในอินโดนีเซีย มีบริษัทลูก 6 บริษัท ได้แก่ PT.SMS, PT.MPP,  PT.TP, PT.SMSK, PT.LSL, และ PT.LRM  ทั้งนี้ มีพื้นที่ตามที่กำหนดในสัญญาทั้งสิ้น  40,500 ha
อย่างไรก็ดี การจำหน่ายเงินลงทุนดังกล่าว ซึ่งเป็นจำนวนทั้งหมดที่ปตท.ถืออยู่ใน PT Az Zhara สอดคล้องกับนโยบายการปรับโครงสร้างของกลุ่มปตท. โดยมูลค่ารายการทั้งหมดเป็นเงินจำนวน 6.8 ล้านเหรียญสหรัฐ หรือประมาณ 224.4 ล้านบาท ซึ่งเป็นราคาที่ต่อรองกันอย่างเป็นอิสระระหว่างผู้ซื้อและผู้ขาย โดยปตท.คาดว่าการจำหน่ายไปซึ่งเงินลงทุนทั้งหมดและการโอนหนี้ในบริษัทย่อยนี้ จะแล้วเสร็จภายในเดือนก.ย.58 ซี่งจะส่งผลให้บริษัทย่อยนั้นสิ้นสภาพการเป็นบริษัทย่อยของปตท.